Baba glo vir dae alleen in sinkhuis - Misdaad - Republikein
Monday, May 20th, 11:19:54
Baba glo vir dae alleen in sinkhuis
Ontwater, verswak onder bed gevind
26 February 2019 | Misdaad
'n Baba wat glo vir langer as twee dae alleen onder 'n bed in 'n sinkhuis in Havana gelê het, is gisteroggend deur paramedici verwyder en vir behandeling na die Katutura-staatshospitaal geneem.
Die meisietjie van tussen twee en drie maande was erg ontwater en verswak toe sy gevind is en weeg nie veel meer as 'n pasgebore baba nie, sê mnr. Mike Hawkins, paramedikus by die Lady Pohamba private hospitaal.
Hy het gister by navraag vertel die gemeenskap het Windhoek se nooddienste gekontak, wat 'n ambulans daarheen gestuur het. Hy is ook gevra om na die toneel te gaan.
Hawkins sê die gemeenskap het die nooddienspersoneel ingelig dat die baba "vir langer as twee dae alleen gelaat is".
"Sy is onder die bed gevind met net 'n eenstuk-babapakkie aan, sonder 'n doek. Haar klere was vol ontlasting en urien," sê Hawkins.
Volgens hom is sy tussen twee en drie maande oud, maar weeg minder as ander babas van daardie ouderdom.
"Haar beentjies is baie dun. Sy is net vel en been en het feitlik geen spiertonus nie."
Volgens Hawkins lyk dit of die baba oor 'n lang tyd verwaarloos is.
Hy sê noodbehandeling is op die toneel verleen, waarna sy na die staatshospitaal geneem is. "Terwyl ons daar op die toneel met haar doenig was, het haar ma daar aangekom." Sy is volgens hom nog baie jonk.
Mnr. Simoni Shilongo, gemeen­skapsleier, het gister aan Republikein gesê die bure het hom gisteroggend gekontak waarna hy die brandweer ontbied het.
Hy sê die bure het hom meegedeel die ma het die baba Vrydag onder die bed neergelê en komberse om haar gesit. Sy is daarna weg en is nie weer gewaar nie.
"Sy was baie swak en verwaarloos toe hulle haar gekry het," het ­Shilongo gesê.
Adj.komm Edwin Kanguatjivi, hoof van openbare skakeling by die polisie, het die voorval bevestig en gesê die polisie ondersoek die saak.